La Bibia piemontèisa/Testament Neuv/Tito/Tito 1


Tito

1

Salut 

Pàul, servënt ëd Nosgnor e apòstol ëd Gesù Crist, mandà për ëmné coj che Nosgnor a l’ha sernù a la fede e a la conossensa dla vrità ch’a-j mostra coma vive për piasèj a chiel. Costa vrità a-j dà la fiusa ch'a l'han la vita eterna, cola che Nosgnor - ch'a peul pa dì 'l fàuss - a l'ha promëttù prima dla creassion dël mond. Ora, pròpi ant ël temp fissà, Nosgnor a l'ha arvelà 'l mëssagi ch’i nunsioma a tuti. A l'é për ël comand ëd Nosgnor, nòst Salvator, ch'a më stàit fidà cost travaj për chiel.

A Tito, mè fieul génit ant la fede ch'an fà sté 'n comunion l'un con l'àut. Che la grassia e la pas at sio dàite da Dé nòst Pare e da Gesù Crist nòst Salvator.

Ël travaj che Tito a l'ha da fé a Creta 

Ël motiv ch' i l'hai lassate a Creta a l'é përchè ti 't peussa porté a compiment ël travaj ch'i l'oma fàit ambelelà e, conforma a mie istrussion, nominé in minca sità dj'ansian ch'a l'abio la sovrintendensa dle comunità cristian-e.

N'ansian a deuv esse inapuntàbil, A deuv resté fedel a soa fomna e ij sò fieuj e fije a l’han da esse dij chërdent ch'a l'àbio nen l'arputassion d'esse dij sgairon o dësregolà. N'ansian a l'é 'l meinagé dla famija 'd Nosgnor. A l'é për lòn ch' a l’ha da esse n'òm a pòst, nen un ch' a agissa sensa prima penseje bin, nen fàcil a anrabiesse, nen un ch'a-j piasa tròp ëd bèive, nen prepotent, nen àvid ëd sòld. Al contrari, n'ansian a deuv esse ëd bon-a cà, dedicà a fé dël bin, savi, giust, divòt e ch'a sàpia controlesse. A deuv avèj na fede fòrta ant ël mëssagi fedel ch'a l'han mostraje, parèj ch'a peussa ancoragé j'àutri con la san-a dotrin-a e ch'a sàpia mostré a j'aversari andoa ch'a sio an eror. Përchè a-i na j’é tanti che a la san-a dotrin-a a veulo nen sogetess-ne, ch'a parlo sensa cognission ëd càusa e mach për angabiolé, dzortut coj ch'a ansisto che për esse salvà a sia necessaria la sirconcision.

A coj-là a venta stopeje la bòca përché a slontan-o da la vrità ëd famije antreghe, an mostrandje lòn ch'a dovrio nen, e lolì mach për avejne 'd vantagi për lor midem. Fin-a un ëd lor, un profeta 'd Creta, a l'ha dit rësguard a coj-là: "Ij Cretèis a son sèmper ëd busiard, ëd bestie grame, galupon e poltron". Cola testimoniansa a l'é vera! Donca, arprocc-je con severità përchè a l'àbio na fede san-a. Lor a l’han da chité 'd dé da ment a le fàule dij Giudé e ai comandament ëd gent ch'a l'é slontanasse da la vrità.

Tut a l'é pur për coj ch'a l'han ël cheur pur. Al contrari, gnente a l'é pur për coj ch'a l'han gnun-a fede e ch'a l'han mach vastà soa ment e soa cossiensa. Lor a diso 'd conòsse Nosgnor, ma a l'arnego con lòn ch’a fan. A son da detesté përchè ch’a disubidisso a Nosgnor e a son bon mach a fé 'd còse 'd gnun valor.

Nòte 

Bibia
Testament Neuv
Tito